KOMUNIKAZZJONI TAL-KUMMISSJONI LILL-KUNSILL U LILL-PARLAMENT EWROPEW dwar il-Modernizzazzjoni tal-Istrumenti għad-Difiża tan-Negozju L-adattament tal-istrumenti għad-difiża tan-negozju għall-ħtiġijiet preżenti tal-ekonomija Ewropea /* COM/2013/0191 final */





KOMUNIKAZZJONI TAL-KUMMISSJONI LILL-KUNSILL U LILL-PARLAMENT EWROPEW dwar il-Modernizzazzjoni tal-Istrumenti għad-Difiża tan-Negozju L-adattament tal-istrumenti għad-difiża tan-negozju għall-ħtiġijiet preżenti tal-ekonomija Ewropea 1. DAĦLA 1.1. Il-ħtieġa li ssir modernizzazzjoni L-Unjoni Ewropea hija waħda mill-akbar potenzi fid-dinja fejn jidħol il-kummerċ u tibbenefika bil-kbir mill-kummerċ ħieles u mis-swieq miftuħa madwar id-dinja. F’xi każijiet, madankollu, ċerti prattiki inġusti ta’ ċerti sħab fil-kummerċ u ta’ esportaturi ta’ pajjiżi terzi jistgħu jkunu ta’ ħsara għall-industriji bbażati fl-UE. L-istrumenti għad-difiża tan-negozju (Trade Defence Instruments – TDI) huma, għalhekk, għodda importanti fil-politika kummerċjali usa’ tal-UE. Dawn spiss ikunu l-uniku mezz li l-kumpaniji jistgħu jinvokaw bħala reazzjoni għal prattiki kummerċjali internazzjonali inġusti. Fl-istess ħin, l-applikazzjoni ta’ strumenti għad-difiża tan-negozju jista’ jkollhom impatt fuq l-utenti u l-konsumaturi. L-UE tapplika standards għoljin ħafna fl-amministrazzjoni ta’ dawn l-istrumenti li kienu ġew ippromulgati fl-1995, liema standards spiss ikunu ogħla minn dawk rikjesti mill-Organizzazzjoni Dinjija tal-Kummerċ (WTO) u kif huma applikati minn ħafna utenti oħra. Madankollu, l-ambjent ekonomiku jinbidel kontinwament u hemm bżonn li minn żmien għal żmien jiġi kkunsidrat jekk dawn it-tibdiliet ikunx jeħtieġu xi aġġustament tat-TDI. Ir-regoli tat-TDI tal-UE baqgħu fil-biċċa l-kbira l-istess għal iktar minn 15-il sena. L-aħħar reviżjoni sostantiva tat-TDI tal-UE saret fl-1995 sabiex jiġu implimentati l-konklużjonijiet taċ-ċiklu tal-Urugwaj ta’ negozjati ta’ kummerċ multilaterali. Minn dak iż-żmien, l-unika bidla leġiżlattiva sinifikanti kienet dik adottata fl-2004 meta kien inbidel il-proċess tat-teħid tad-deċiżjonijiet fil-Kunsill (maġġoranza sempliċi biex tiġi rifjutata proposta tal-Kummissjoni minflok maġġoranza sempliċi favuriha). Fl-2006/2007, tnieda eżerċizzju ta’ riforma — il-“Green Paper” — u dan wera li kien hemm diverġenza wiesgħa ta’ opinjonijiet fuq is-suġġett. Sussegwentement, il-Kummissarju De Gucht indika matul is-seduta tiegħu quddiem il-Kumitat INTA tal-Parlament Ewropew f’Jannar 2010, li huwa kien iqis li t-TDIs għandhom jiġu riveduti wara l-konklużjoni tan-negozjati dwar il-kummerċ ta’ Doha li jitmexxew taħt l-awspiċji tad-WTO. Dawn it-taħdidiet staġnaw. Quddiem dan l-isfond, il-Kummissjoni ddeċidiet li tirrevedi l-funzjonament tat-TDI tal-UE bil-għan li taġġornahom, iżda wkoll bil-kunsiderazzjoni tal-fatt li l-qafas multilaterali tad-WTO mhux se jinbidel fil-futur prevedibbli. Din il-Komunikazzjoni tistabbilixxi l-proposti u l-bidliet li l-Kummissjoni qed tressaq sabiex timmodernizza l-istrumenti f’konformità mal-objettiv fit-Trattat li tikkontribwixxi għall-kummerċ ħieles u ġust (l-Artikolu 3(5) tat-Trattat dwar l-Unjoni Ewropea). Il-prinċipju li jservi ta’ gwida għall-pakkett imressaq hu li t-TDI tal-UE għandhom jittejbu b’mod prammatiku u bbilanċjat għall-benefiċċju tal-partijiet involuti kollha. Il-produtturi, l-importaturi u l-utenti, kemm jekk ikunu kumpaniji kbar jew intrapriżi żgħar u medji, għandu jkollhom għad-dispożizzjoni tagħhom strumenti effiċjenti u faċli biex jintużaw, li jkunu validi għall-isfidi tal-lum meta dawn jsibu quddiemhom prattiki kummerċjali inġusti jew il-possibilità li jkun hemm miżuri tad-TDI. Il-Kummissjoni identifikat sitt (6) oqsma ewlenin fejn jeħtieġ li jsiru bidliet għar-regoli attwali sabiex jiġu indirizzati l-bidliet fl-ambjent ekonomiku. Il-proposti jqisu l-konsultazzjoni pubblika dwar il-modernizzazzjoni tal-istrumenti għad-difiża tan-negozju (miftuħa mit-3 ta’ April sat-3 ta’ Lulju 2012)[1], mill-esperjenza estensiva tal-Kummissjoni fl-amministrazzjoni ta’ kuljum ta’ dawn l-istrumenti, kif ukoll studju indipendenti ta’ evalwazzjoni, ippubblikat f’Marzu 2012[2]. 1.2. Il-qafas ġuridiku Is-sistema ta’ difiża tan-negozju tal-UE hija bbażata fuq ir-regoli tad-WTO li jippermettu lill-Membri tagħha jindirizzaw prattiki kummerċjali inġusti minn pajjiżi esportaturi u jerġgħu jistabbilixxu kundizzjonijiet ekwi. Il-miżuri anti-dumping, li huma t-TDI l-iktar użati (l-oħrajn huma l-istrumenti ta’ kontra s-sussidji u dawk ta’ salvagwardja), jindirizzaw l-importazzjoni ta’ prodott minn pajjiż mhux fl-UE, mibjugħ bi prezz inqas mill-valur normali[3], jekk dan qed ikun ta’ dannu għall-industrija tal-UE. L-istrument ta’ kontra s-sussidji jittratta prodotti impurtati ssussidjati[4]. F’dawn il-każi, l-industrija tal-UE affettwata tkun tista’ tressaq ilment mal-Kummissjoni, u tipprovdi provi tal-prattika inġusti u tad-dannu li tkun ikkawżat. Jekk l-ilment ikollu biżżejjed provi, tinfetaħ investigazzjoni li ddum madwar 15-il xahar fil-każ ta’ dumping (13-il xahar fil-każ ta’ sussidji) u li fiha l-partijiet kollha kkonċernati (il-produtturi tal-Unjoni, l-esportaturi, l-importaturi, l-utenti tal-prodott u l-organizzazzjonijiet tal-konsumatur) ikunu mistiedna jipparteċipaw. Jekk l-investigazzjoni tikkonferma l-allegazzjonijiet fl-ilment, jiġi impost dazju għall-anti-dumping jew kontra s-sussidju. Il-miżuri jibqgħu fis-seħħ normalment għal 5 snin iżda jistgħu jiġu riveduti matul dan il-perjodu u mġedda fejn xieraq. L-istrument ta’ salvagwardja huwa t-tielet TDI u mhuwiex inkwistjoni f’din l-inizjattiva, mhux l-inqas għaliex l-UE rarament użatu. L-hekk imsejħa “elementi WTO+” tas-sistema tal-UE, b’mod partikolari r-regola ta’ dazju iżgħar u t-test tal-interess tal-Unjoni, jiżguraw il-proporzjonalità u l-bilanċ fl-applikazzjoni tal-istrumenti. L-għan ta’ din l-inizjattiva huwa li jinżammu dawn l-istandards għoljin iżda wkoll li jiġu addattati u mtejba kif meħtieġ. Ħafna partijiet interessati esprimew ix-xewqa li l-Kummissjni tqassar l-investigazzjoniniet dwar l-anti-dumping u s-sussidji (minn issa “AD/AS”). Il-Kummissjoni se tara li tnaqqas b’mod ġenerali xahrejn miż-żmien meħtieġ biex jittieħdu deċiżjonijiet dwar miżuri proviżorji f’każijiet AD/KS 2. IL-PROPOSTI Din il-parti tal-Komunikazzjoni tiddeskrivi l-proposti tal-Kummissjoni għall-modernizzazzjoni tat-TDIs tal-UE. Għal kull proposta qed jiġi speċifikat kemm jekk bidla leġiżlattiva hix meħtieġa, kif ukoll jekk le. Fil-fatt, għadd importanti minn dawn il-proposti jirrikjedu bidla fir-Regolamenti bażiċi tal-anti-dumping (AD) u ta’ kontra s-sussidju (KS)[5]. Il-bidliet leġiżlattivi proposti huma mfissra fid-dettall f’abbozz ta’ Regolament li l-Kummissjoni se tippreżenta lill-Kunsill u lill-Parlament biex jiġi adottat permezz tal-proċedura leġiżlattiva ordinarja. Il-proposti jinkludu wkoll abbozz ta’ linji gwida dwar erba’ elementi importanti tat-TDI tal-UE. L-abbozz tal-linji gwida se jiġi rilaxxat għall-konsultazzjoni pubblika flimkien ma’ din il-Komunikazzjoni fil-forma ta’ dokumenti ta’ ħidma tal-persunal tal-Kummissjoni qabel ma dawn jiġu adottati mill-Kummissjoni. Billi tadotta dawn il-linji gwida, il-Kummissjoni tkun qed teżerċita d-diskrezzjoni li hija tgawdi u teħtieġ meta tapplika t-TDI tal-UE għal prodotti konkreti. 2.1. Iktar trasparenza u prevedibbiltà aħjar It-trasparenza fl-implimentazzjoni tat-TDIs hi ta’ importanza kbira, u għalhekk iż-żieda kontinwa fit-trasparenza fil-proċeduri tad-TDI hija prijorità. Diversi elementi mfassla biex iżidu t-trasparenza tal-proċeduri u jtejbu l-prevedibbiltà għall-partijiet kollha kkonċernati qed jiġu proposti sabiex jiġi kkunsidrat it-tħassib espress mill-partijiet ikkonċernati. 2.1.1. Żvelar minn qabel ta’ miżuri proviżorji ta’ anti-dumping u ta’ kontra s-sussidji Il-partijiet interessati ħafna drabi wrew ix-xewqa li jkollhom il-possibbiltà li jikkummentaw bil-quddiem fuq il-bażi użata għall-impożizzjoni ta’ dazji proviżorji għall-anti-dumping u kontra s-sussidji. Dawn jisħqu li possibbiltà bħal din tista’, pereżempju, tgħin fl-eliminazzjoni ta’ żbalji ġenerali, żbalji fil-kalkoli eċċ li, bis-sistema attwali, jiġu eliminati biss fl-istadju ta’ miżuri definittivi. B’mod aktar fundamentali, il-partijiet interessati jsostnu li ma jafux jekk u kif l-attivitajiet kummerċjali tagħhom ikunu se jiġu affettwati minn miżuri proviżorji għaliex ma jkunux konxji tal-livell li fih id-dazji jistgħu jiġu imposti. Sabiex tiżdied it-trasparenza fi proċedimenti tal-anti-dumping u kontra s-sussidji, qed issir il-proposta li l-partijiet interessati jingħataw informazzjoni minn qabel, limitata fl-ambitu, ġimagħtejn qabel l-impożizzjoni ta’ miżuri provviżorji. Dan jevita li l-partijiet ikollhom iħabbtu wiċċhom ma’ sorpriżi bl-impożizzjoni ta’ miżuri proviżorji mingħajr ma jinħolqu xi perikli sinifikanti ta’ akkumulazzjoni tal-ħażniet, peress li anki llum l-operaturi ekonomiċi s-soltu jkunu jafu l-qafas ta’ żmien tal-proċess tat-teħid tad-deċiżjonijiet tal-UE kif ukoll meta sseħħ il-pubblikazzjoni ta’ miżuri provviżorji. Il-perjodi ta’ żmien attwali li fihom isiru l-investigazzjonijiet ma jintlaqtux. L-iżvelar ta’ informazzjoni, limitata fl-ambitu, tkun tikkonsisti minn (i) sommarju tal-miżuri proposti u (ii) il-kalkoli rilevanti tal-marġini tad-dumping u tad-danni għal kull esportatur li jikkoopera, u għall-industrija tal-Unjoni. Sabiex jiġu rispettati l-perjodi ta’ żmien ta’ investigazzjoni, il-partijiet jingħataw skadenza relattivament qasira, jiġifieri tliet ġranet tax-xogħol biex jibagħtu kummenti limitati għall-kalkoli. L-iżvelar totali tal-miżuri provviżorji, li mbagħad iwassal għall-possibbiltà li jsiru kummenti estensivi fuq kull aspett ta’ tali miżuri, jibqa’ jsir, bħal ma jsir fis-sistema preżenti, jiġifieri fil-ħin tal-impożizzjoni[6]. Għaldaqstant, l-iżbalji ta’ kalkolu jkunu jistgħu jiġu kkoreġuti qabel l-impożizzjoni ta’ miżuri provviżorji li b’hekk iżidu l-preċiżjoni tal-miżuri iżda mingħajr ma jtawlu l-proċess ta’ adattament. Din il-proposta teħtieġ bidla leġiżlattiva. 2.1.2. Avviż bil-quddiem meta ma jkunux se jiġu imposti miżuri proviżorji Ħafna minn fost il-partijiet involuti indikaw li jixtiequ li jkunu infurmati aktar kmieni f’każ li l-Kummissjoni ma tkunx beħsiebha timponi miżuri proviżorji. Tabilħaqq, il-partijiet spiss isiru jafu li ma jkunu se jiġu imposti l-ebda miżuri proviżorjibiss meta tkun għaddiet l-iskadenza ta’ 9 xhur għall-impożizzjoni ta’ dawn il-miżuri. L-għoti ta’ informazzjoni bil-quddiem jgħin fit-titjib tat-trasparenza u tal-prevedibbiltà fl-ambjent tan-negozju. Fi kwalunkwe każ, f’każ li l-partijiet ikunu infurmati minn qabel meta jkun maħsub li jiġu imposti miżuri (kif previst taħt din l-inizjattiva) allura jkun jidher raġonevoli li dawn jiġu wkoll infurmati meta ma jkunx hemm l-intenzjoni li jiġu imposti miżuri proviżorji. Għaldaqstant qed issir il-proposta biex il-partijiet interessati jiġu infurmati madwar ġimagħtejn qabel l-iskadenza ta’ 9 xhur, jekk ikun previst li se jiġu, jew mhux se jiġu, imposti miżuri proviżorji. Din il-proposta teħtieġ bidla leġiżlattiva. 2.1.3. Ġimagħtejn avviż bil-quddiem ta’ impożizzjoni ta’ miżuri proviżorji tal-anti-dumping/kontra s-sussidji L-importaturi spiss jilmentaw li l-prodotti li diġà jkunu fi tranżitu fil-mument tal-impożizzjoni ta’ miżuri provviżorji jsiru suġġetti għal dawk il-miżuri li, ladarba jkunu għaddew mid-dwana. Minħabba li, kif imsemmi hawn fuq, qed issir il-proposta li lill-partijiet interessati tingħata l-informazzjoni dwar l-imposizzjoni proviżorja tal-miżuri (madwar ġimagħtejn qabel l-impożizzjoni), qed issir ukoll il-proposta li ma jiġux imposti miżuri fi żmien ġimagħtejn wara l-għoti ta’ informazzjoni minn qabel. Dawn il-ġimagħtejn iżidu l-prevedibbiltà għall-partijiet kollha u jagħtu lill-importaturi aktar flessibilità sabiex ikunu jistgħu jittrattaw konsenji diġà fi tranżitu filwaqt li jiġu rispettati bis-sħiħ il-perjodi ta’ żmien. Kif indikat fit-taqsima 2.1.1., il-perjodu ta’ ġimagħtejn ma jipperikolax l-effikaċja ta’ xi miżura proviżorja, aktar u aktar peress li ġeneralment l-iskedar tal-miżuri proviżorji jkun magħruf sew. Id-dritt tal-Istati Membri li jitolbu l-impożizzjoni immedjata tal-miżuri provviżorji skont l-Artikolu 7(5) u l-Artikolu 12(4) tar-regolament bażiċi AD u KS, rispettivament, mhuwiex affettwat minn din il-proposta. Din il-proposta teħtieġ bidla leġiżlattiva. 2.1.4. Linji gwida Kumpaniji involuti f’investigazzjonijiet dwar id-Difiża tan-Negozju (“TD”) ħafna drabi ma jkunux konxji tal-aspetti ferm tekniċi tal-investigazzjonijiet. Madankollu, huwa fl-interess tal-partijiet kollha li dawn l-aspetti jkunu magħrufa sew u li l-informazzjoni rilevanti tkun aċċessibbli faċilment. F’dan ir-rigward, qed issir il-proposta li jiġu ppubblikati linji gwida dwar erba’ elementi kruċjali ta’ investigazzjoni, jiġifieri l-kalkolu tal-marġini tad-dannu, l-għażla tal-pajjiż analogu f’investigazzjonijiet dwar importazzjonijiet minn pajjiżi li m’għandhomx ekonomija tas-suq, it-test tal-interess tal-Unjoni u l-perjodu ta’ validità tal-miżuri u l-analiżijiet ta’ skadenza. L-abbozz tal-linji gwida jinbtu mill-esperjenza tal-Kummissjoni. Il-Kummissjoni se tmexxi konsultazzjoni pubblika dwar l-abbozz tal-linji gwida qabel tadottahom. 2.2. Kif jiġi ttrattat theddid ta’ ritaljazzjoni 2.2.1. Bidu ta’ investigazzjonijiet ex-officio fil-każ ta’ theddid ta’ ritaljazzjoni Il-konsultazzjoni pubblika kkonfermat li hemm problema ta’ ritaljazzjoni kontra ċerti produtturi tal-UE li jkun beħsiebhom iressqu ilment li bih jintalab il-bidu ta’ investigazzjonijiet ta’ anti-dumping jew kontra s-sussidju. B’riżultat ta’ dan, il-produtturi tal-UE ta’ spiss isibuha bi tqila biex iressqu lment jew ikollhom mnejn jirtiraw minn investigazzjoni u b’hekk jinżammu milli jeżerċitaw id-drittijiet tagħhom taħt il-liġi tal-UE u d-WTO. Terz minn dawk li wieġbu rrapportaw li huma kienu soġġetti għal imġiba ta’ ritaljazzjoni fil-passat. Ir-ritaljazzjoni tinkludi kwalunkwe theddida kontra l-interessi ekonomiċi li jista’ jkollha l-industrija tal-UE fil-pajjiż esportatur. Tali theddid jista’ jieħu ħafna forom, pereż. theddid kontra l-produzzjoni, attivitajiet ta’ bejgħ, l-investimenti, il-ħolqien ta’ xkiel amministrattiv, eċċ. Theddid kontra klijenti jew fornituri tal-industrija tal-Unjoni huma wkoll rilevanti. Fl-esperjenza tal-Kummissjoni, tali theddid qiegħed tabilħaqq jiżdied. Għalhekk, jeħtieġ li t-TDIs aġġornati jipprovdu mekkaniżmi sabiex tal-inqas itaffu l-pressjoni li tirriżulta minn theddid ta’ ritaljazzjoni. It-triq ’il quddiem hija li l-Kummissjoni tiftaħ, fejn possibbli, investigazzjoni ex-officio fil-każ li l-produtturi tal-Unjoni ikunu esposti għal theddid ta’ ritaljazzjoni u jekk ikun hemm biżżejjed provi prima facie ta’ dumping/sussidjar li jkun ta’ ħsara. Il-provi li għandhom jinġiebu fil-bidu ta’ każ ex-officio għandhom ikunu tal-istess livell bħal dak biex tinbeda investigazzjoni wara applikazzjoni mill-industrija tal-UE skont l-Artikolu 5 u l-Artikolu 10 tar-Regolamenti bażiċi AD u KS rispettivament. Dawk il-produtturi tal-Unjoni li jkunu qed jikkunsidraw li jressqu ilment AD jew KS se jiġu mħeġġa jikkuntattjaw lill-Kummissjoni b’mod kunfidenzjali meta huma jkunu esposti għal theddid ta’ ritaljazzjoni. Deskrizzjoni tat-tip ta’ informazzjoni li normalment tintalab se tiġi ppubblikata fuq is-sit elettroniku tal-Kummissjoni (DĠ Kummerċ). Fid-deċiżjoni tagħha dwar jekk għandhiex tkompli għaddejja b’investigazzjoni ex officio, il-Kummissjoni ser tiddeċiedi fuq il-bażi tal-merti tal-provi disponibbli dwar dumping/sussidjar dannuż. Barra minn hekk, il-Kummissjoni se tqis ukoll provi disponibbli dwar jekk xi miżuri jkollhomx konsegwenzi ekonomiċi sproporzjonati għall-Unjoni kollha kemm hi, f’każ li l-investigazzjoni tikkonferma l-eżistenza ta’ dumping/sussidjar dannuż. Il-Kummissjoni tissuġġerixxi li dan il-punt għandu jiġi ċċarat permezz tal-leġiżlazzjoni applikabbli. 2.2.2. Obbligu ta’ kooperazzjoni għall-produtturi tal-Unjoni li jipproduċu prodott li jixxiebah Skont id-dispożizzjonijiet attwali, il-partijiet mhumiex obbligati jikkooperaw fi proċedimenti ta’ TD. Għall-iskop ta’ investigazzjonijiet ex-officio mibdija mill-Kummissjoni, qed issir il-proposta li jiġi introdott l-obbligu ta’ kooperazzjoni għall-produtturi tal-Unjoni. Obbligu bħal dan huwa meħtieġ sabiex jiġi żgurat li s-servizzi tal-Kummissjoni jkollhom aċċess għad-dejta meħtieġa għall-investigazzjoni. L-obbligu ta’ kooperazzjoni jinkludi l-obbligu li jitwieġeb il-kwestjonarju li jintbagħat lill-partijiet fil-bidu ta’ dawn l-investigazzjonijiet u li jiġi aċċettat li jsiru verifiki tat-tweġiba fil-kwestjonarju, fuq il-post, minn uffiċjali tal-Kummissjoni. Id-dettalji tal-produtturi tal-Unjoni li jikkomunikaw mal-Kummissjoni jibqgħu kunfidenzjali u ma jiġux żvelati fil-fajl mhux konfidenzjali skont l-Artikolu 6(7) u l-Artikolu 11(7) tar-Regolamenti bażiċi AD u KS rispettivament. Din il-proposta teħtieġ bidla leġiżlattiva. 2.3. Effettività u infurzar 2.3.1. L-investigazzjonijiet ex-officio kontra ċ-ċirkomvenzjoni Iċ-ċirkomvenzjoni ta’ miżuri għad-difiża tan-negozju hija problema li dejjem tikber fil-kummerċ internazzjonali. Għalhekk, monitoraġġ aħjar tal-flussi kummerċjali mill-Kummissjoni jiżgura skoperta aktar kmieni ta’ tali prattiki. Kull meta l-Kummissjoni tkun sodisfatta li jkunu qed jitfaċċaw prattiki bħal dawn, tiftaħ investigazzjoni ex-officio dwar iċ-ċirkomvenzjoni. Din il-proposta ma teħtieġx bidla leġiżlattiva. 2.3.2. Nuqqas ta’ applikazzjoni tar-regola tad-dazju inferjuri f’każijiet kontra s-sussidju u fejn jeżistu distorsjonijiet stutturali fejn tidħol il-materja prima Ir-regola tad-dazju inferjuri hija element tad-“WTO plus” tat-TDI tal-UE. Ir-regoli tad-WTO jippermettu l-impożizzjoni ta’ miżuri ta’ anti-dumping u ta’ kontra s-sussidju fil-livell ta’ marġni ta’ dumping/sussidju. L-UE tmur lil hinn minn dan ir-rekwiżit minimu iffissat mill-Organizzazzjoni Dinjija tal-Kummerċ (WTO) u timponi miżuri f’livell aktar ’l isfel mill-marġini ta’ dumping/sussidju jekk dan il-livell aktar ’l isfel ikun biżżejjed biex jitneħħa d-dannu għall-industrija tal-Unjoni. Madankollu, l-applikazzjoni tar-regola tad-dazju inferjuri ma tkunx xierqa fis-sitwazzjonijiet li ġejjin. L-ewwel nett, is-sussidjar min-naħa tal-gvernijiet ta’ pajjiżi terzi qed joħloq tħassib dejjem akbar u f’xi aspetti l-benefiċċju li jinkiseb dazju anqas permezz tar-regola ta’ inqas dazju jista’ jħajjar lill-gvernijiet ikomplu jissussidjaw lill-operaturi ekonomiċi tagħhom. It-tieni, pajjiżi terzi qegħdin dejjem aktar ifixklu l-kummerċ tal-materja prima bil-għan li jżommu l-materja prima fil-pajjiż tagħhom għall-benefiċċju ta’ utenti “downstream”. Bħala konsegwenza, il-produtturi tal-UE ma jikkompetux fuq livell ekwu ma’ tali produtturi downstream minn pajjiżi terzi. Ma jidhirx li jkun xieraq li dawn il-produtturi jibbenefikaw mir-regola tad-dazju inferjuri skont is-sistema tat-TDI tal-UE jekk huma stess jibbenefikaw minn distorsjonijiet strutturali fil-materja prima. Il-liġi attwali ma fiha l-ebda dispożizzjoni li tista’ tiskoraġġixxi lil gvernijiet u operaturi ekonomiċi minn pajjiżi terzi milli jużaw dawn il-prattiki. Għalhekk, qed issir il-proposta li ma tiġix applikata r-regola tad-dazju inferjuri: – fuq bażi mifruxa mal-pajjiż f’każijiet ta’ sussidjar, – fuq bażi mifruxa mal-pajjiż f’każijiet ta’ distorsjoni strutturali tal-materja prima, Din il-proposta teħtieġ bidla leġiżlattiva. 2.4. L-iffaċilitar tal-kooperazzjoni 2.4.1. Ir-reġistrazzjoni u l-ġbir ta’ informazzjoni marbuta mal-interess tal-Unjoni Il-partijiet interessati jisħqu li kooperazzjoni mal-Kummissjoni f’investigazzjonijiet ta’ TD jistgħu jkunu ta’ piż f’ċerti każijiet. Dan huwa partikolarment minnu fil-każ ta’ intrapriżi żgħar u medji. Id-diffikultajiet ewlenin li jiltaqgħu magħhom il-partijiet interessati jinkludu l-ammont konsiderevoli ta’ xogħol u proċeduri li jġorru magħhom kosti konsiderevoli, kif ukoll il-perjodi qosra ta’ skadenza. Filwaqt li l-grad ta’ diffikultà bejn il-partijiet interessati jvarja, dawn ilkoll jaqblu li minħabba n-natura teknika u l-kumplessità tal-investigazzjonijiet ta’ TD, ħafna kumpaniji, speċjalment l-SMEs, ta’ spiss ma jikkooperawx. Bi tweġiba għal dawn id-diffikultajiet, is-servizzi tal-Kummissjoni diġà ssimplifikaw it-tip ta’ informazzjoni mitluba mill-utenti. Barra minn hekk, qed issir il-proposta li fil-futur jiġu konċessi perjodi ta’ skadenza itwal lill-partijiet kollha biex jirreġistraw bħala partijiet involuti u biex iwieġbu għall-kwestjonarji, jiġifieri 29 jum minflok il-15-il jum għar-reġistrazzjoni bħala parti interessata u 51 jum minflok 37 jum għas-sottomissjoni tat-tweġiba għall-kwestjonarju. Dan japplika għall-parti tal-investigazzjoni fejn jidħol l-interess tal-Unjoni, iżda mhux għall-investigazzjoni ta’ dumping, sussidju u danni. Dan għandu jinkoraġġixxi lill-partijiet li jikkooperaw f’investigazzjonijiet ta’ difiża kummerċjali, u b’hekk tkompli tissaħħaħ il-kwalità ta’ sejbiet li fuqhom tkun ibbażata imbagħad kwalunkwe deċiżjoni dwar miżuri, filwaqt li jiġu rispettati bis-sħiħ il-perjodi ta’ żmien. Din il-proposta ma teħtieġx bidla leġiżlattiva. 2.4.2. Simplifikazzjoni tal-proċeduri ta’ rifużjoni Il-partijiet interessati identifikaw il-ħtieġa li tiżdied it-trasparenza anki fejn jidħlu l-proċeduri ta’ rifużjoni. Il-Kummissjoni se tippubblika linji gwida aġġornati dwar applikazzjonijiet għal rifużjoni fil-Ġurnal Uffiċjali u fuq il-websajt tal-Kummissjoni (DĠ Kummerċ). Qed issir ukoll il-proposta li fuq il-websajt jiġi ppubblikat: aide-memoire li jkun jinkludi formola standard li trid timtela mill-applikant u mill-produttur li jkun qed jikkoopera, lista ta’ kuntatti bil-punti ta’ kuntatt kollha fl-Istati Membri, lista ta’ applikazzjonijiet pendenti għal rifużjoni, u jekk tkunx ingħatat, jew ġietx rifjutata, rifużjoni. Sakemm l-applikant ikun ta l-permess tiegħu, il-verżjoni mhux kunfidenzjali tad-deċiżjoni ta’ rifużjoni tiġi wkoll ippubblikata fuq il-websajt tad-DĠ Kummerċ. L-industrija tal-Unjoni kkonċernata tiġi infurmata dwar il-wasla ta’ applikazzjoni għal refużjoni. Jinfetaħ fajl mhux kunfidenzjali bid-dokumenti kollha mhux kunfidenzali tal-investigazzjonijiet dwar ir-rifużjonijiet. Din il-proposta ma teħtieġx bidla leġiżlattiva. 2.4.3. Intrapriżi żgħar u medji L-aktar minħabba l-frammentazzjoni tagħhom, u n-nuqqas tagħhom ta’ riżorsi, ħafna drabi ikun diffiċli għall-intrapriżi żgħar u medji (SMEs) li jikkooperaw fi proċedimenti twal u kumplessi tat-TDIs. Ħafna partijiet interessati li jirrappreżentaw interessi varji jsostnu li l-helpdesk għall-SMEs trid tittejjeb. Il-helpdesk għall-SMEs se tittejjeb biex jiġi pprovdut aktar appoġġ u informazzjoni għall-SMEs milquta minn proċediment ta’ TDI. Barra minn hekk, se jiġu organizzati seminars speċifiċi għall-SMEs madwar l-Unjoni kollha b’kooperazzjoni mal-Istati Membri, sabiex jitqajjem l-għarfien dwar it-TDIs. Barra minn hekk, il-Kummissjoni ser teżamina modi biex tiġi ffaċilitata l-parteċipazzjoni tal-SMEs fil-proċeduri tad-TDI f’kollaborazzjoni man-netwerk tal-SMEs tad-DĠ Intrapriża, b’mod partikolari rigward il-kwistjonijiet li ġejjin: (a) formola standard għall-istatistika li għandha tiġi sottomessa għal skopijiet permanenti u kwestjonarji sabiex l-SMEs ikunu jistgħu jipprovdu d-dejta neċessarja bl-eħfef mod; (b) il-kunsiderazzjoni li l-perjodu ta’ investigazzjoni jkun jikkoinċidi mas-sena finanzjarja meta jkun possibbli; (c) it-tnaqqis tal-piż, b’mod proporzjonat, ikkawżat minn ostakoli lingwistiċi. Ir-riżultat ta’ dan ix-xogħol se jiġu inkorporati fil-linji gwida tal-Kummissjoni. Din il-proposta ma teħtieġx bidla leġiżlattiva. 2.5. L-ottimizzazzjoni tal-prattika tar-reviżjonijiet 2.5.1. Rifużjoni ta’ dazji mħallsa jekk l-investigazzjoni tal-analiżi ta’ skadenza tingħalaq mingħajr it-tiġdid tal-miżuri L-analiżi ta’ skadenza jistgħu jinbdew eżatt qabel it-tmiem tal-perjodu ta’ 5 snin ta’ applikabilità tal-miżuri TD. Il-miżuri jibqgħu fis-seħħ sa ma joħroġ ir-riżultat ta’ dawn ir-reviżjonijiet li jdumu bejn 12 u 15-il xahar. Id-dazji AD/KS jibqgħu jinġabru matul dan il-perjodu u ma jitħallsux lura anki jekk l-investigazzjoni tingħalaq u jitneħħew il-miżuri. Madankollu, f’każijiet fejn l-investigazzjoni tkun uriet li ma jkunx hemm dumping/sussidjar dannuż jidher li ma jkunx ġustifikat li jinżammu d-dazji. Huwa għalhekk propost li d-dazji miġbura matul l-investigazzjonijiet ta’ analiżi ta’ skadenza jiġu rifużi, jekk l-investigazzjoni ma tirriżultax f’tiġdid ta’ miżuri. Din ir-rifużjoni tingħata biss fuq applikazzjoni lill-awtoritajiet doganali nazzjonali u ma tinkludix imgħax. Filwaqt li jkun qed jinħoloq piż amministrattiv addizzjonali, ma jkunx raġonevoli li l-operaturi jinżammu responsabbli għal dazji addizzjonali wara li l-iskadenza formali tal-miżura jekk ma jkunx għad hemm provi li jappoġġaw it-tiġdid tal-miżura. Il-partijiet involuti li jirrappreżentaw interessi ta’ produzzjoni jargumentaw li, ladarba l-miżuri provviżorji ma jiġux imposti retroattivament, l-industrija tal-Unjoni tibqa’ tbati minn dannu anki wara li jkun inbeda l-proċediment. Konsegwentement, id-dazji miġbura matul investigazzjoni ta’ reviżjoni ta’ skadenza jservu ta’ kumpens għan-nuqqas ta’ miżuri bejn it-tnedija u l-impożizzjoni ta’ miżuri proviżorji. Madankollu, kemm il-liġi tal-UE kif ukoll dik tad-WTO jippermettu impożizzjoni retroattiva ta’ miżuri biss f’ċirkostanzi eċċezzjonali, definiti sewwa (żieda sostanzjali fl-importazzjonijiet dumped, fuq perjodu relattivament qasir ta’ żmien, li x’aktarx timmina b’mod serju l-effett ta’ rimedju ta’ dawn il-miżuri[7]). Din il-proposta teħtieġ bidla leġiżlattiva. 2.5.2. L-analiżi ta’ skadenza kkombinata ma’ analiżi temporanja Il-miżuri tad-TDI jiġu imposti inizjalment għal perjodu ta’ 5 snin, li jista’ jkun estiż għal perjodu ieħor ta’ 5 snin wara analiżi ta’ skadenza. Jistgħu jsegwu estenzjonijiet oħra wara analiżi addizzjonali ta’ skadenza. Peress li d-dispożizzjonijiet dwar analiżi ta’ skadenza ma jippermettux li jiġi emendat il-livell ta’ dazji, il-miżuri jew jinżammu kif inhuma jew inkella jitħassru. Jista’ jiġri li mal-medda taż-żmien, is-sitwazzjoni tas-suq tkun inbidlet b’mod sinifikanti minn meta jkunu ġew imposti oriġinarjament il-miżuri (eż. bidla fl-industrija tal-Unjoni, iktar esportaturi fis-suq, importazzjoni ġdida minn sorsi oħra, eċċ.). Meta l-partijiet jikkunsidraw li dan ikun verament il-każ, huma se jkunu mħeġġa jitolbu analiżi temporanja b’mod parallel mat-tnedija tal-analiżi ta’ skadenza. Dan jippermetti l-adattament tal-livell tal-miżura, kif ikun xieraq, sabiex ikun jirrifletti b’mod aktar preċiż is-sitwazzjoni tas-suq skont kif tkun inbidlet. Għalhekk, qed issir il-proposta li l-avviż ta’ skadenza imminenti ppubblikat madwar disa’ xhur qabel tmiem il-perjodu ta’ 5 snin tal-applikazzjoni tal-miżuri, skont l-Artikolu 11(2) u l-Artikolu 18(4) tar-Regolamenti bażiċi AD u KS rispettivament, jenfasizza din il-possibbiltà. Barra minn hekk, tista’ tiġi ppubblikata nota bħala tfakkira fuq il-websajt tad-DĠ Kummerċ għall-benefiċċju ta’ dawk kollha kkonċernati. Din il-proposta ma teħtieġx bidla leġiżlattiva. 2.5.3. L-inizjazzjoni sistematika tal-analiżi temporanja f’każ li tkun ġiet identifikata mġiba antikompetittiva min-naħa tal- produtturi tal-Unjoni Filwaqt li huwa minnu li l-iskop u l-bażi legali tat-TDI u tal-liġijiet tal-kompetizzjoni tal-UE huma differenti, imġiba antikompetittiva tista’ toħloq distorsjonijiet fejn jidħlu sejbiet ta’ danni, pereż. il-kumpaniji li jipparteċipaw f’kartell ikollhom prezzijiet ta’ bejgħ ogħla milli taħt kundizzjonijiet kompetittivi normali. Dan, imbagħad min-naħa tiegħu, jinfluwenza l-analiżi tal-prezz li huwa element essenzjali tal-investigazzjoni dwar danni skont l-Artikolu 3(3) u l-Artikolu 8(3) tar-Regolamenti Bażiċi AD u KS rispettivament. Il-Kummissjoni fil-futur se tiftaħ b’mod sistematiku analiżi temporanja tal-miżuri AD/KS li jkunu fis-seħħ meta l-Kummissjoni tkun sabet li l-produtturi tal-Unjoni jkunu involvew ruħhom f’imġiba antikompetittiva. Dan japplika biss fejn il-prodott ikkonċernat u l-perjodi ta’ żmien jirkbu fuq xulxin. L-analiżi temporanja se teżamina jekk u sa liema limitu eżistenti l-miżuri tal-anti-dumping jew ta’ kontra s-sussidju ikunux affettwati minn kwalunkwe tali mġiba antikompetittiva. Din il-proposta ma teħtieġx bidla leġiżlattiva. 2.6. Kodifikazzjoni Il-bidliet leġiżlattivi proposti hawn taħt, li huma ta’ natura teknika, qed jiġu proposti sabiex il-leġiżlazzjoni tal-UE tinġieb konformi mal-prattika jew l-iżviluppi attwali u mal-ġurisprudenza riċenti. Il-biċċa l-kbira tal-bidliet ġew ukoll rakkomandati fl-evalwazzjoni riċenti tal-istrumenti tat-TDI tal-UE[8]. 2.6.1. Ir-reġistrazzjoni ta’ importazzjonijiet ex-officio L-Artikolu 14(5) tar-Regolament bażiku tal-AD u l-Artikolu 24(5) tar-Regolament bażiku tal-KS jipprovdu għall-possibbiltà li l-importazzjonijiet jiġu reġistrati fil-kuntest ta’ investigazzjoni. L-iskop tar-reġistrazzjoni huwa li tiġi ffaċilitata l-applikazzjoni retroattiva ta’ dazji, jekk dan ikun meħtieġ. Din id-dispożizzjoni hija normalment applikata f’ċirkostanzi limitati (pereż. verifiki ta’ esportaturi ġodda, reviżjonijiet kontra ċ-ċirkomvenzjoni). It-testi attwali tal-Artikolu 14(5) u 24(5) jipprovdu għal reġistrazzjoni wara talba mill-industrija tal-Unjoni. Filwaqt li r-reġistrazzjoni tkun possibbli wkoll fuq l-inizjattiva tal-Kummissjoni stess, dan għandu jiġi ddikjarat ukoll fil-leġislazzjoni fl-interess taċ-ċarezza. Din l-emenda ma żżidx l-oqsma fejn tista’ tintuża r-reġistrazzjoni bħalissa. 2.6.2. Aġġornament tal-Artikolu 11(9) tar-Regolament bażiku tal-AD u tal-Artikolu 22(4) tar-Regolament bażiku tal-KS L-Artikolu 11(9) jistipula: “Fl-investigazzjonijiet kollha ta’ reviżjoni jew ta’ rifużjoni imwettqa skont dan l-Artikolu, il-Kummissjoni għandha, sakemm iċ-ċirkustanzi ma jkunux tbiddlu, tapplika l-istess metodoloġija bħal fl-investigazzjoni li wasslet għad-dazju, waqt li tingħata l-attenzjoni dovuta għall-Artikolu 2, u b’mod partikolari għall-paragrafi 11 u 12 tiegħu, u għall-Artikolu 17.” L-applikazzjoni ta’ din id-dispożizzjoni fil-prattika ħolqot inċertezza, b’mod partikolari dwar x’jikkostitwixxi bidla fiċ-ċirkostanzi. Barra minn hekk, dan xi kultant wassal biex komplew jintużaw metodoloġiji, li jidher ċar li huma skaduti, li ma għadhomx jiġu applikati fil-każijiet l-iktar riċenti. L-Artikolu 22(4) tar-Regolament bażiku tal-KS fih dispożizzjonijiet simili. Għalhekk, sabiex tiġi żgurata aktar koerenza, dawn iż-żewġ id-dispożizzjonijiet għandhom jitħassru. 2.6.3. Jiġi żgurat li l-produtturi esportaturi b’marġini ta’ dumping ta’ żero jew de minimis f’investigazzjoni oriġinali (għall-kuntrarju ta’ investigazzjoni ta’ reviżjoni) ma jkunux soġġetti għal reviżjoni L-Artikolu 9(3) tar-Regolament bażiku tal-AD jistipula, fost affarijiet oħra, li produtturi esportaturi individwali b’marġini ta’ dumping ta’ inqas minn 2 % ma għandhomx ikunu soġġetti għal dazju AD iżda “għandhom jibqgħu soġġetti għall-proċediment u jistgħu jiġu investigati mill-ġdid fi kwalunkwe reviżjoni mwettqa għall-pajjiż konċernat skont l-Artikolu 11.” F’kawża ta’ riżoluzzjoni ta’ disputa quddiem id-WTO bejn l-Istati Uniti u l-Messiku[9], il-Korp tal-Appell tad-WTO ddeċieda li l-esportaturi b’marġini ta’ dumping ta’ inqas minn 2 % f’investigazzjoni oriġinali ma għandhomx ikunu soġġetti għal xi investigazzjoni ta’ reviżjoni, peress li dan ikun jirriżulta fi ksur tal-Artikolu 5.8 tal-Ftehim AD tad-WTO. Għalhekk, l-Artikolu 9(3) ser ikun modifikat sabiex jirrifletti din id-deċiżjoni. Minflok l-inklużjoni ta’ dawn il-kumpaniji f’reviżjonijiet, dawn jistgħu jsiru suġġetti għal investigazzjonijiet ġodda skont l-Artikolu 5 tar-Regolament bażiku tal-AD. Bl-istess mod, l-Artikolu 14(5) tar-Regolament bażiku KS se jiġi emendat wkoll. 2.6.4. Il-ħolqien tal-possibbiltà li jingħataw ukoll eżenzjonijiet għal partijiet relatati jekk dawn ma jkunux involuti fi prattiki ta’ ċirkumvenzjoni L-iskop tal-Artikolu 13(4) tar-Regolament Bażiku tal-AD huwa li jiżgura li l-kumpaniji soġġetti għal investigazzjonijiet kontra ċ-ċirkomvenzjoni jkunu eżenti minn kwalunkwe miżura kontra ċ-ċirkumvenzjoni jekk ikunu jistgħu juru li ma jkunux qed iwettqu prattiki ta’ ċirkomvenzjoni. Madankollu, dan it-test ma jipprovdix b’mod espliċitu għall-eżenzjoni ta’ partijiet li ma jkunux involuti fi prattiki ta’ ċirkumvenzjoni iżda li jkunu relatati mal-produtturi soġġetti għall-miżuri eżistenti. Għalhekk, qed jiġi propost li jinbidlu d-dispożizzjonijiet tal-Artikolu 13(4) u l-Artikolu 23(6) tar-Regolamenti bażiċi AD u KS rispettivament, sabiex jiġu ċċarati t-testi f’dan ir-rigward. 2.6.5. Tiġi kkjarifikata d-definizzjoni ta’ “proporzjon maġġuri” tal-industrija tal-Unjoni Investigazzjoni AD jew KS ma tistax tinbeda sakemm l-ilmentaturi ma jkunux jirrappreżentaw “proporzjon maġġuri” ta’ produtturi tal-Unjoni, jiġifieri l-produtturi jridu jkunu jirrappreżentaw mill-inqas 25 % tal-produzzjoni totali tal-prodott ikkonċernat fl-UE. Ir-Regolamenti bażiċi jipprovdu għaż-żamma tal-istess limitu wkoll għall-analiżi tad-danni. Madankollu, wara deċiżjoni tad-WTO tal-2011 dwar ir-riżolviment ta’ disputa[10], għall-finijiet ta’ turija ta’ danni, “proporzjon maġġuri” matul l-investigazzjoni ma jfissirx awtomatikament il-limitu ta’ 25 % użat biex tinbeda investigazzjoni[11]. Dan l-aspett ikun irid jiġi stabbilit fuq bażi ta’ każ b’każ. Għalhekk, ir-referenza għall-Artikolu 5(4) kif imniżżla fl-Artikolu 4(1) tar-Regolament bażiku tal-AD għandha titħassar. Bl-istess mod, ir-referenza għall-Artikolu 10(8) kif imniżżla fl-Artikolu 9(1) tar-Regolament bażiku tal-KS għandha titħassar, sabiex tkun konformi ma’ din id-Deċiżjoni. 2.6.6. Id-dispożizzjonijiet dwar it-teħid ta’ kampjuni għandhom jirreferu għall-produtturi u mhux għall-ilmentaturi, ħlief fejn jidħol it-test permanenti F’każijiet fejn numru kbir ta’ produtturi, esportaturi jew importaturi jikkooperaw f’investigazzjoni, jista’ jsir it-teħid ta’ kampjuni. Il-prattika attwali tad-DĠ Kummerċ, li hija wkoll dik li trid issir skont il-liġi tad-WTO, hija li jintgħażel kampjun mill-produtturi kollha tal-Unjoni, u mhux biss mill-ilmentaturi (li huwa dak li fil-fatt jinsab iddikjarat fir-Regolamenti bażiċi[12]). Għalhekk, ir-referenza għall-ilmentaturi fid-dispożizzjonijiet msemmija fin-nota ta’ qiegħ il-paġna 12 se tiġi sostitwita b’referenza għall-produtturi tal-Unjoni sabiex tiġi riflessa din il-prattika. 2.6.7. Jiġi ċċarat li l-investigazzjoni tal-interess tal-Unjoni tkopri l-produtturi kollha tal-Unjoni u mhux biss lill-ilmentaturi Għalkemm ir-Regolamenti bażiċi jirreferu biss speċifikament għall-“ilmentaturi”, l-informazzjoni għall-fini tat-test tal-interess tal-Unjoni hija aċċettata, fil-prattika, mhux biss mill-ilmentaturi iżda wkoll minn produtturi oħrajn tal-Unjoni[13]. Dan huwa skont il-prinċipju, u l-prattika li ilha stabbilita, li l-effetti probabbli tal-impożizzjoni jew le tal-miżuri għandha tiġi eżaminata għat-tipi differenti kollha ta’ operaturi ekonomiċi fl-UE. Għalhekk, ir-referenza għall-ilmentaturi fid-dispożizzjonijiet msemmija fin-nota ta’ qiegħ il-paġna 13 se tiġi sostitwita b’referenza għall-produtturi tal-Unjoni sabiex tiġi riflessa din il-prattika. 3. KONKLUŻJONI Ikun xieraq li jsir aġġornament tal-leġiżlazzjoni u l-proċeduri sabiex il-partijiet interessati jiġu pprovduti b’għodod moderni li bihom ikunu jistgħu jindirizzaw il-bidliet fl-ambjent fejn joperaw. Il-proposti stipulati f’dan id-dokument għandhom l-għan li jimmodernizzaw is-sistema TD attwali. Huma jittrattaw problemi reali u joffru soluzzjonijiet prattiċi. L-elementi differenti jindirizzaw it-tħassib tal-partijiet interessati li jirrappreżentaw interessi ta’ produzzjoni fuq naħa, u l-interessi tal-importaturi u tal-konsumaturi fuq in-naħa l-oħra. Numru minn dawn il-proposti, b’mod partikolari dawk li għandhom x’jaqsmu mat-trasparenza, se jkun ta’ benefiċċju għall-partijiet interessati kollha kkonċernati. Hemm ukoll xi proposti li huma ta’ benefiċċju akbar għall-produtturi filwaqt li oħrajn huma ta’ benefiċċju akbar għall-importaturi u l-konsumaturi. Pereżempju, approċċ aktar offensiv kontra t-theddid ta’ ritaljazzjoni, u prattiki kummerċjali frodulenti jew li jikkawżaw distorsjoni strutturali, se jsaħħaħ is-sistema tagħna u jikkontribwixxi għaż-żamma tal-produzzjoni u tal-impjiegi fl-UE. Prevedibbiltà akbar fir-rigward ta’ miżuri provviżorji kif ukoll prattika ta’ reviżjoni ottimizzata se jkunu ta’ għajnuna għall-importaturi u se jissodisfaw l-aħjar interessi tal-konsumaturi. B’mod ġenerali, il-Kummissjoni hija konvinta li l-pakkett huwa bbilanċjat. Ninsabu fiduċjużi li b’din il-modernizzazzjoni, l-istrumenti għad-difiża tan-negozju tal-UE se jibqgħu punt ta’ riferiment fil-livell internazzjonali u jipprovdu, fost affarijiet oħra, sors ta’ ispirazzjoni għar-riforma mixtieqa tar-regoli tad-WTO dwar is-suġġett. 4. L-ISKEDA April 2013: – L-adozzjoni mill-Kummissjoni ta’ din il-Komunikazzjoni u l-proposta leġiżlattiva. Wara l-adozzjoni tal-proposta leġiżlattiva se ssegwi l-proċedura leġiżlattiva ordinarja fil-Kunsill u l-Parlament matul l-2013/14. – It-tnedija ta’ konsultazzjoni pubblika fuq l-abbozz tal-linji gwida. Lulju 2013 – Tintemm il-konsultazzjoni pubblika fuq l-abbozz tal-linji gwida. Fis-sajf tal-2013: – Issir l-analiżi tat-tweġibiet għall-konsultazzjoni pubblika. Il-bidliet fil-prattika proposti f’din il-Komunikazzjoni li mhumiex affettwati minn bidliet leġiżlattivi jew mil-linji gwida se jkunu varati matul ix-xhur ta’ wara. [1] Ir-riżultati tal-konsultazzjoni pubblika dwar il-modernizzazzjoni tal-istrumenti għad-difiża tan-negozju tal-UE: http://ec.europa.eu/yourvoice/ipm/forms/dispatch?userstate=DisplayPublishedResults&form=MTDI [2] Evalwazzjoni indipendenti tal-istrumenti għad-difiża tan-negozju: http://trade.ec.europa.eu/doclib/press/index.cfm?id=786 [3] Il-valur normali ġeneralment jiġi bbażat fuq il-prezzijiet imħallsa jew li jridu jitħallsu, matul l-andament ordinarju tal-kummerċ, minn klijenti indipendenti fil-pajjiż esportatur jew fuq il-kost kollu tal-produzzjoni flimkien ma’ profitt raġonevoli. [4] Is-sussidji huma kontribuzzjonijiet finanzjarji minn gvern jew korp tal-gvern li jikkonferixxu benefiċċju lil riċevitur (l-Artikolu 1 ASCM). [5] Ir-Regolament tal-Kunsill (KE) Nru 1225/2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (ĠU L 343, 22.12.2009, p. 51.) u r-Regolament tal-Kunsill (KE) Nru 597/2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea (ĠU L 188, 18.7.2009, p. 93). [6] L-Artikolu 20(1) tar-Regolament Bażiku AD / l-Artikolu 30 tar-Regolament Bażiku KS (kontra s-sussidji) [7] L-Artikolu 10.4 tar-Regolament Bażiku AD, l-Artikolu 16.4 tar-Regolament Bażiku KS (kontra s-sussidji) [8] Evalwazzjoni indipendenti tal-istrumenti għad-difiża tan-negozju: http://trade.ec.europa.eu/doclib/press/index.cfm?id=786 [9] Ir-Rapport tal-Korp tal-Appell WT/DS295/AB/R tad-29.11.2005, il-Messiku — Miżuri definittivi ta’ anti-dumping fuq iċ-ċanga u r-ross — ilment fir-rigward tar-ross. [10] DS397 tal-15 ta’ Lulju 2011 f’Komunitajiet Ewropej — Miżuri anti-dumping definittivi fuq ċerti qfieli tal-ħadid jew tal-azzar miċ-Ċina. [11] Stħarriġiet imsejsa fuq ilment ġej mill-industrija ma jkunux jistgħu jinbdew jekk l-ilmentaturi ma jilħqux il-limitu ta’ 25 % ta’ inizjazzjoni (ara l-Artikolu 5(4) tar-Regolament bażiku AD, u l-Artikolu 10(6) tar-Regolament Bażiku AS. Ma tinbeda l-ebda investigazzjoni meta “produtturi tal-Unjoni li espressament jappoġġjaw l-ilment jammontaw għal anqas minn 25% tal-produzzjoni totali tal-prodott simili prodott mill-industrija tal-Unjoni”). L-Artikolu 4(1) tar-Regolament bażiku tal-AD jistipula wkoll: “Ġħall-iskopijiet ta' dan ir-Regolament, it-terminu “industrija tal-Unjoni” għandu jkun interpretat bħala li jirreferi għall-produtturi tal-Unjoni kollha tal-prodotti simili jew għal dawk minnhom li l-output kollettiv tal-prodotti jikkostitwixxi proporzjon kbir, kif definit fl-Artikolu 5(4), tal-produzzjoni totali tal-Unjoni ta’ dawk il-prodotti, għajr li: L-Artikolu 9(1) tar-Regolament bażiku tal-KS fih dispożizzjonijiet simili. Madankollu, il-Korp tal-Appelli f’DS397 tal-15 ta’ Lulju 2011 f’Komunitajiet Ewropej — Miżuri anti-dumping definittivi fuq ċerti qfieli tal-ħadid jew tal-azzar miċ-Ċina ddeċieda li r-referenza għal proporzjon maġġuri fl-Artikolu 4(1) tar-Regolament bażiku tal-AD fil-kuntest tal-investigazzjoni, ma jistax awtomatikament jitqies bħala l-livell minimu ta’ 25 % stabbilit fl-Artikolu 5(4) tar-Regolament bażiku tal-AD, li jirreferi għat-tnedija ta’ każ. Għalhekk, il-Korp tal-Appell ċaħad ir-rabta bejn iż-żewġ Artikoli. L-istess japplika b’implikazzjoni għall-Artikoli 9(1) u 10(6) tar-Regolament bażiku tal-KS. [12] L-Artikolu 17 tar-Regolament bażiku tal-AD u l-Artikolu 27 tar-Regolament bażiku tal-AS jippermettu l-possibilità ta’ teħid ta’ kampjuni f’investigazzjonijiet tal-AD/KS. Iż-żewġ Regolamenti jistipulaw li t-teħid tal-kampjuni jitwettaq “f’każijiet fejn in-numru ta’ dawk li jagħmlu l-ilmenti, l-esportaturi jew l-importaturi, it-tipi ta’ prodotti jew it-transazzjonijiet ikun kbir (...)” (enfasi miżjuda). [13] Informazzjoni għall-fini tat-test tal-tal-Unjoni hija aċċettata mhux biss mill-ilmentaturi iżda wkoll minn produtturi oħrajn tal-Unjoni. Madankollu, l-Artikolu 21(2) tar-Regolament bażiku tal-AD u l-Artikolu 31(2) tar-Regolament bażiku tal-KS jistipulaw dan li ġej: “sabiex jipprovdi bażi soda li fuqha l-awtoritajiet jistgħu jqisu l-fehmiet kollha u l-informazzjoni fid-deċiżjoni dwar jekk l-impożizzjoni ta’ miżuri hijiex fl-interess tal-Komunità, dawk li jagħmlu xi lment, l-importaturi u l-assoċjazzjonijiet rispettivi tagħhom, l-utenti rappreżentattivi u l-organizzazzjonijiet rappreżentattivi tal-konsumatur jistgħu (...) jippreżentaw irwieħhom u jipprovdu tagħrif lill-Kummissjoni. ...”(enfażi miżjuda). Id-dispożizzjonijiet ikkwotati hawn fuq ma kinux jirriflettu l-prattika attwali tad-DĠ Kummerċ, peress li s-sitwazzjoni ta’ produtturi fl-Unjoni li ma jkunux fost l-ilmentaturi ma tiġix indirizzata.